३६ वर्षीय मोहम्मद यैयास म्यान्मारबाट भागेर आउनेमध्ये एक हुन् । उनी करिब तीन वर्षअघि बंगलादेश हुँदै भारत छिरेका थिए । भारतीय भूमिबाट उनीहरू खुला सीमा पार गरी नेपाल आइपुगे । उनीसँग अहिले न आफ्नो भन्ने कुनै देश छ, न त कुनै मुलुकको नागरिकको परिचय नै । शरणार्थीका लागि संयुक्त राष्ट्रसंघीय उच्च आयुक्तको कार्यालय (युएनएचसिआर)ले बनाइदिएको टहरामा उनी परिवारसहित बसेका हुन् । म्यान्मार सरकार र सरकार संरक्षित बौद्ध समुदायले अल्पसंख्यक रोहिन्जामाथि दमन गर्न थालेपछि उनको परिवार बाँच्नका लागि देशै छाडेर हिँडेको हो ।
